Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 200/12/8803	Košice II, 25.6.2012
EEČ : 2-64-163-2012

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 1, odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice II
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	V trestnej veci vedenej za prečin krádeže podľa § 212 ods. 1,  ods. 2 písm. e) Trestného zákona, ktorého sa mala dopustiť XXXXX na skutkovom základe, že v Košiciach, na ul. XXXXX, v dobe od 1.8.2011 do 31.1.2012 bez riadne uzatvorenej zmluvy a určeného meradla odoberala elektrinu do chatrče tak, že kábel CYSY 3x2,5 mm mala napojený na hlavný prívod elektriny nachádzajúci sa oproti v dome na mieste, kde sa montuje elektromer, čím takto pre poškodenú spoločnosť XXXXX so sídlom v Košiciach, XXXXX, spôsobila škodu vo výške 541,35 €.   

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
30 mesiacov
Podľa § 216 odsek 3 Trestného poriadku obvinenej XXXXX ukladám, aby v priebehu skúšobnej doby uhradila spôsobenú škodu vo výške 541,35 €.

Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uzneseniami povereného príslušníka PZ Okresného riaditeľstva PZ Obvodného oddelenia XXXXX - XXXXXKE-2012 zo dňa 13.3.2012 bolo podľa § 199 ods. 1 Trestného poriadku začaté trestné stíhanie a zo dňa 3.4.2012 bolo podľa § 206 ods. 1 Trestného poriadku XXXXX vznesené obvinenie za prečin krádeže podľa § 212 ods. 1, ods. 2 písm. e)  Trestného zákona pre skutok, že v Košiciach, na XXXXX, v dobe od 1.8.2011 do 31.1.2012 bez riadne uzatvorenej zmluvy a určeného meradla odoberala elektrinu do chatrče tak, že kábel CYSY 3x2,5 mm mala napojený na hlavný prívod elektriny nachádzajúci sa oproti v dome na mieste, kde sa montuje elektromer, čím takto pre poškodenú spoločnosť XXXXX so sídlom v Košiciach, XXXXX, spôsobila škodu vo výške 541,35 €.   

Obvinená XXXXX spáchanie zisteného skutkového stavu priznala v plnom rozsahu a svoje konanie zapríčinené finančnou tiesňou úprimne ľutuje a spôsobenú škodu je ochotná uhradiť. 

Priznanie obvinenej korešponduje aj s výpoveďami zástupcu poškodenej spoločnosti XXXXX a svedka XXXXX, ako aj s listinnými dôkazmi vo veci, najmä zápisom o zistenom neoprávnenom odbere a fotodokumentáciou.  

Po poučení podľa ustanovenia § 216 Trestného poriadku dňa 5.4.2012 obvinená XXXXX v zápisnici o svojom výsluchu dala výslovný súhlas, aby prokurátor po skončení vyšetrovania predmetné trestné stíhanie vedené proti jej osobe podmienečne zastavil.
	
	Po skončení vyšetrovania bolo na Okresnom súde XXXXX II, sp. zn. XXXXX/2012 vykonané mediačné konanie, pri ktorom dňa 1.6.2012 obvinená XXXXX so splnomocnencom poškodenej spoločnosti XXXXX uzavreli dohodu o spôsobe náhrady škody 541,35 € a to v 26. mesačných splátkach po 20,-€  a 27. splátku 21,35 € a to pod stratou výhod, ak vynechá čo len jednu mesačnú splátku. 

Obvinená XXXXX je na materskej dovolenke, má šesť detí. Z miesta bydliska nie je bližšie charakterizovaná. Doposiaľ nebola súdne trestaná a ani postihnutá v priestupkovom konaní. 

Podľa § 216 ods. 2 Trestného poriadku bola obvinenej XXXXX určená skúšobná doba v trvaní 30 mesiacov, ktorá začína plynúť právoplatnosťou tohto rozhodnutia. 

Podľa § 216 ods. 3 Trestného poriadku bola obvinenej XXXXX uložená povinnosť, aby v priebehu skúšobnej doby uhradila spôsobenú škodu vo výške 541,35 €.

Podľa § 217 ods. 1 Trestného poriadku, ak obvinená v priebehu skúšobnej doby povedie riadny život, prokurátor rozhodne, že sa obvinená osvedčila. Inak rozhodne, a to aj počas skúšobnej doby, že sa v trestnom stíhaní pokračuje. V trestnom stíhaní bude pokračované aj v prípade nesplnenia povinnosti uloženej podľa § 216 ods. 3 Trestného poriadku, t.j. nesplnenia dohody o spôsobe náhrady škody vo výške 541,35 €.

S poukazom na všetky uvedené skutočnosti, keďže horná hranica predmetného prečinu neprevyšuje 5 rokov, obvinená  dala výslovný súhlas na podmienečné zastavenie trestného stíhania, k trestnému činu sa priznala a jeho spáchanie oľutovala a s poškodenou spoločnosťou uzavrela dohodu o náhrade škody, považujem toto rozhodnutie podľa § 216 Trestného poriadku o podmienečnom zastavení trestného stíhania za dostačujúce a dôvodné a mám za to, že využitie odklonu v trestnom konaní formou podmienečného zastavenia trestného stíhania bude mať na obvinenú pozitívny motivačný stimul k vyvarovaniu sa podobných excesov z riadneho života v budúcnosti.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Kamil Lehotský
prokurátor